D’Antiochia a Damascus
La Siria datti dapi almain 2300 onns

Da Guiu Sobiela-Caanitz

Ils Stadis unids e la Gronda Bretagna han conquistà l’Irac. Ussa sa concentrescha l’attenziun sin in pajais limitrof, traversà d’in conduct d’ieli che collia ils champs da petroli da l’Irac cun il Mar mediterran. La Siria (16 milliuns olmas) è situada tranter la Tirchia che vuless ir ina via democratica e l’Israel che sa fida be da sia atgna forza. Senza la Siria na datti nagina stabilitad en il Proxim Orient. Quai sa era president Bush. Ma sa’l che la Siria, araba e musulmana sco l’Irac, sa differenziescha tuttina da ses vischin pli vast entras pliras nodas?

In’atgna cuminanza sper il Mar mediterran
L’Irac, stadi artifizial stgaffì da la Gronda Bretagna suenter l’emprima guerra mundiala, cumpiglia in intschess avdà dapi millennis dal pievel curd che furma almain 15% dals Iracais. Be 6 % dals avdants da Siria èn Curds; i vivan ordaifer la Siria istorica, a l’ost dal flum Eufrat, per part sco fugitivs senza dretg da burgais. Era la realitad confessiunala da Siria sa differenziescha zunt da quella da l’Irac. Quest pajais quinta 5 % cristians e 95 % musulmans; 2/3 da quests professeschan la “schija”, q.v.d. la furma d’islam derasada cunzunt en l’Iran. En Siria professeschan ils Nusairids da la costa mediterrana ina varianta da “schija” che deifitgescha Alì, cusrin e schender dal profet Mohammed; i furman var 10 % da la populaziun siriana e la clica dominanta dal stadi. Philip K. Hitti, istoricher american da derivanza libanaisa, ha scrit in manual oramai classic davart la Siria*; dals Nusairids rapporta’l: “I vegnan savens numnads ‘Alauids’; lez num ha sa derasà suenter ch’ils Franzos han organisà la regiun enturn Ladichija [sper il mar, G. S.-C.] ad in stadi ‘alauì’” (p. 172). Malgrà quest num sa differenzieschan ils Nusairids cleramain dals alevids da Tirchia che mettan en dumonda plis cumandaments e scumonds da l’islam. Ils Nusairids furman la cuminanza la pli originala da Siria, entant che 80 % dals Sirians professeschan il medem islam ch’ils plis musulmans dal mund, quel da la “sunna” u tradiziun.

La terza citad da l’Imperi roman
La Siria è situada sin la via terrestra che colliava l’Egipta e l’Arabia, da vegl ennà, cun las citads greccas da l’Asia minura. Ins pertschaiva ina Siria cun atgna identitad, tranter l’Eufrat ed il Mar mediterran, gia cun il retg macedon Seleucos “il victur” (mort 280 a. Cr.), fundatur da bleras citads greccas, cunzunt Laodicea (oz Ladichija) ed Antiochia, sia chapitala e quella da ses successurs (oz Hatay en Tirchia sper il cunfin da Siria). L’imperi da Seleucos tanscheva enfin en l’Asia centrala. En ils emprims tschientaners suenter Cristus era Antiochia la chapitala da la Siria romana e la terza citad da l’imperi, suenter Roma ed Alexandria d’Egipta. Il linguatg da cultura era grec, ma ins discurriva er arameic. Ad Antiochia han ils apostels entschavì ad “annunziar la buna nova dal Segner Jesus als Grecs (...). Là èn ils giuvnals vegnids numnads per l’emprima giada cristians” (Fatgs dals apostels, 11, 20 e 26). Il cristianissem è vegnì religiun da stadi pir en il quart secul. Il luxus dals ritgs stimulava blers da tscherner la vita monastica. 379 è in giuven d’Antiochia, numnà Gion, ì sin ils culms enturn la citad, nua ch’el ha vivì dus onns sco eremit. 386 è’l vegnì spiritual. Hitti: “Sias pregias eloquentas stigmatisavan la morala lucca ed il luxus. El truava quels che vegnivan ritgs entras violenza, engion, monopol ed usura e che restavan indifferents avant las suffrientschas dals paupers” (p. 102). Ins l’ha numnà “Crisostomos” (“bucca d’aur”). El è mort 402 en exil e vegn oz venerà sco sontg. 540 ha l’armada persiana sblundregià e destruì Antiochia.

Arabs, cruschaders, Tircs, Franzos
Il segund temp d’aur da Siria, bler pli curt, è quel dal calif arab Muaujà (mort 680) e da sia dinastia enfin a 750. Da lur residenza a Damascus dominavan ils califs in vast imperi ch’è arrivà a tanscher enfin al flum Indus, las Pireneas e l’Ocean atlantic, cun l’entira costa sid dal Mar mediterran. La Siria profitava dal commerzi aifer lez intschess. En ils tschientaners suandants è’la vegnida adina pli arabisada aifer differents stadis musulmans; tranteren han cruschaders europeics dominà parts dal pajais. 1516-1918 ha la Siria, oramai araba, ma cun minoritads cristianas relevantas, fatg part da l’Imperi tirc. En il 19avel secul han paders catolics e gruppas protestantas fundà scolas e stamparias per ils cristians da Siria e Libanon. Hitti: “A l’entschatta dal 20avel tschientaner è cumparida ina generaziun nova da scripturs, auturs, poets, publicists ed erudits (...). Il linguatg arab, fatg ruina da la vegliadetgna e deditgà ad exprimer patratgs tradiziunals, ha survegnì ina splendur frestga ed in’injecziun da vita nova che l’han adattà per exprimer las nianzas las pli finas dal patratg scientific e dals sentiments ils pli delicats” (pp. 240-241). Gist la pitschna minoritad cristiana da Siria (oz 9 % da la populaziun) ha promovì e renovà il linguatg arab en moda decisiva. 1920 han ils victurs da la guerra mundiala incumbensà la Frantscha da gidar la Siria e Libanon a vegnir independents. Ins ha stgaffì in Libanon zavrà da Siria e dominà dals catolics, ma cun cunfins artifizials e streblas musulmanas enturn il coc cristian. Damascus era pia separà da ses access al mar. “Ils Sirians (...) manegiavan che l’administraziun tenor incumbensa [da la Societad da las naziuns] sa distinguia dal domini colonial en teoria pli che davaira. La controlla franzosa als pareva pli directa e pli odiusa che la tirca. Ils emprims trais cumissaris suprems (...) eran generals ch’avevan sa distinguids en la guerra mundiala. Sco adjuncts han els tschernì cunzunt uffiziers cun experientscha coloniala africana (...). I favurisavan il linguatg franzos sin donn e cust da l’arab (...). La revolta generala siriana da 1925 (...) ha durà enfin a l’atun 1927, cur che l’armada franzosa ha bumbardà Damascus cun bumbas ed artigliaria” (p. 243-244). Pir la segunda guerra mundiala ha pussibilità l’independenza da Siria e Libanon, commembers da l’ONU dapi 1945. 

Encunter l’Israel 
1947-1948 han ils stadis arabs independents refusà la decisiun da l’ONU da stgaffir in stadi gidieu ed in arab en la Palestina administrada da la Gronda Bretagna. Era la Siria ha cumbattì l’Israel. Da las muntognas e planiras autas sur la vallada dal Jordan pudeva l’armada siriana bumbardar foppas israelianas. Perquai occupa l’Israel dapi 1967 lezs culms sirians, ina strebla da 1176 km2, cun pliras funtaunas d’aua, numnada per ebraic “ha Golan”. Ma Damascus ha pudì cumpensar questa modesta perdita cun in pass da gigant vers la realisaziun d’in vegl siemi, numnadamain ina Siria gronda cun il Libanon (passa 4 milliuns olmas). La guerra civila che ha ruinà il Libanon ha dà a la Siria il pretext bramà per l’occupar ed intervegnir en sia vita politica. I n’ha betg gidà che patriarc Nasrallah Sfeir, manader da la Baselgia maronita libanaisa unida cun Roma, ha stigmatisà l’influenza siriana cun ina brev averta ils 6 da settember 2001. La Siria lubescha a l’organisaziun terrorista Hisbollah d’organisar attentats en l’Israel davent da Libanon. Da l’autra vart dependa ina part da Siria da l’aua da l’Eufrat che vegn giu dal vast lai artifizial Atatürk en il Curdistan tirc; quai pretenda in patg tranter la Tirchia, Siria ed Irac. La superpussanza americana posseda trumfs suffizients per promover ina pasch da cumpromiss tranter la Siria, l’Israel e tschels pajais pertutgads. I dependa da president Bush e sia clica ch’i fetschian diever da lezzas premissas e na resguardian betg be finamiras a curta vista, sco l’elecziun presidenziala da november 2004, sfurzond si ina cunvegna zuppa che chaschunass malgiustias, umiliaziuns, pitradad e violenzas novas.

*Philip K. Hitti, Syria. A Short History. Londra (Macmillan) 1959.